જીટીયુના વાઈસ ચાન્સેલર ડૉ. નવીન શેઠે જણાવ્યું હતું કે આ પ્રોજેક્ટ અંતર્ગત આરોગ્ય, કૃષિ, સ્પેસ રિસર્ચ, સાયબર સિક્યુરિટી, શિક્ષણ, વીડિયો પ્રોસેસિંગ, ઓડિયો અને નેચરલ લેંગ્વેજ પ્રોસેસિંગ, બિઝનેસ, બૅન્કિંગ, ગુનાખોરી ડામવી, સોશિયલ મીડિયા એનાલિટીક્સ, મનોરંજન, માનવ મગજ અને કૉમ્પ્યુટર વચ્ચે સમન્વય તથા નેટવર્ક સિમ્યુલેશન વગેરે ક્ષેત્રોમાં મોટાપાયે સંશોધનો હાથ ધરવામાં આવશે. તેના માટે ભારતભરમાંથી 100 ઝોનલ લીડ પાર્ટનર નક્કી કરવામાં આવ્યા છે. તેમાં જીટીયુની પસંદગી કરવામાં આવી છે. આ યોજના હેઠળ જીટીયુના પાંચ પ્રાધ્યાપકોને આર્ટિફિશિયલ ઈન્ટેલિજન્સ અને ડીપ લર્નિંગની લેટેસ્ટ તાલીમ આપવામાં આવશે. પછીથી તેઓએ પોતાના ઝોનલ લીડ સેન્ટરમાં તાલીમ આપીને પ્રોફેસરોને તૈયાર કરવાના રહેશે. તાલીમ પામેલા પ્રોફેસરો પોતપોતાની કૉલેજોમાં વિદ્યાર્થીઓને આર્ટિફિશિયલ ઈન્ટેલિજન્સ અને ડીપ લર્નિંગની તાલીમ આપશે. આ પ્રોજેક્ટમાં લંડનની યુનિવર્સિટી કૉલેજ, લંડનની બ્રુનેઈ યુનિવર્સિટી અને નોઈડા સ્થિત બેનેટ યુનિવર્સિટી મુખ્ય ભૂમિકા ભજવી રહ્યા છે. આ યોજના હેઠળ વિવિધ ક્ષેત્રોના અલગ અલગ રિસર્ચ જૂથો બનાવીને ભારતભરમાં ક્રાંતિકારી ટેકનોલોજી વિશે અવનવા સંશોધનો હાથ ધરવાનો હેતુ છે. નીતિ આયોગ ટૂંક સમયમાં આ લેટેસ્ટ ટેકનોલોજી વિશે રિસર્ચ કરવા અંગેની રાષ્ટ્રીય નીતિ જાહેર કરવાનું છે ત્યારે જીટીયુએ પણ તેમાં પ્રદાન આપવા આ રીતે સહભાગી થવાનું પસંદ કર્યું છે, એમ તેમણે ઉમેર્યું હતું.